་སྔགས་ཀྱི་སྤྱོད་པ་ཟབ་མོ་ལ་མཆོག་ཏུ་གྱུར་
པའི་དད་པ་མེད་པའོ། །དུས་ནི། བདག་ཉིད་ཀྱིས་དབང་བསྐུར་ཏེ་རྒྱུད་སྨིན་པར་མ་
བྱས་ཀྱི་བར་དུའམ། ཆེད་དུ་གཉེར་ཞིང་སྣོད་ལྡན་དུ་མ་རྟོགས་ཀྱི་བར་དུའོ། །ཕན་ཡོན་
ནི། རྩ་བ་དང་ཡན་ལག་གི་ལྟུང་བ་མི་འབྱུང་། རང་གི་ཉམས་དང་རྟོགས་པ་གོང་ནས་
གོང་དུ་འཕེལ་ཞིང་བར་ཆད་མི་འབྱུང་བ་ལ་སོགས་པའོ། །ཉེས་དམིགས་ནི། དེ་ལས་
ལྡོག་པའོ། །སླར་གསོ་བ་ནི། ཡུལ་གྱི་བྱེ་བྲག་གིས་ཉེས་པ་ཆེ་ན་དབང་བླང་བ་དང་།
ཚོགས་ཀྱི་མཆོད་པ་བྱས་ཏེ་སླར་བཤགས་ནས། སླར་ཚུལ་ཇི་ལྟ་བ་བཞིན་དུ་གདམས་
པའོ། །བླ་མས་བཏགས་པའི་གསང་མཚན་གསང་། །ཞེས་པ་ལའང་བརྒྱད་ལས། དང་པོ་
ནི། མེ་ཏོག་ཕོག་པའི་ལྷ་ལས་དྲས་ཏེ་བཏགས་པའོ། །ངོ་བོ་ནི། རིགས་ལྔ་དང་འབྲེལ་
- 322 -

ས་ཆེན་ཀུན་དགའ་སྙིང་པོའི་གསུང་།
བའི་མིང་དེ་ཉིད་དོ། །གང་ཟག་ནི། དབང་ཐོབ་ཅིང་དམ་ཚིག་ལ་གནས་པ་རིམ་པ་
གཉིས་སྒོམ་པ་དེས་སོ། །ཡུལ་ནི། བླ་མ་དང་ཡི་དམ་མ་ཡིན་པ་ལའོ། །དུས་ནི། ཡི་དམ་གྱི་
ལྷས་ལུང་བསྟན་ཅིང་དབང་བསྐུར་བ་དང་། གྲུབ་མཐའ་སྙོགས་ཏེ་བར་ཆད་མེད་པར་
མ་གྱུར་གྱི་བར་དུའོ། །ཉེས་དམིགས་ནི། ཚེ་འདིའམ། སྲིད་པ་བར་དོ་ཚུན་ཆད་དུ་
མཁའ་འགྲོའི་ལུང་བསྟན་དང་། བགེགས་ཀྱི་བར་ཆད་གང་ཡིན་ངོ་མི་ཤེས་ཤིང་། ལྟ་
གྲུབ་བསྒྱུར་བའོ། །བདུན་པ་ཕན་ཡོན་ནི། བར་ཆོད་དང་བགེགས་ཀྱིས་མི་ཚུགས་པ་ལ་
སོགས་པ། གོང་གི་ཉེས་དམིགས་ལས་ལྡོག་པར་འབྱུང་བའོ། །སླར་གསོ་བའི་ཆོ་ག་ནི། བླ་
མ་ལ་དབང་བླངས་ཏེ་གསང་མཚན་ཞུས་ནས་སླར་གདམས་པའོ། །དངོས་གྲུབ་སྟེར་
བའི་འདོད་ལྷ་གསང་། །ཞེས་པ་ལའང་བརྒྱད་ལས། དང་པོ་གཞི་གང་གསང་བ་ནི།
རང་གིས་དབང་བླང་ཞིང་ལམ་གྱི་ཐུན་བཞི་ལ་སོགས་པའི་གཙོ་འཁོར་དུ་གནས་པ་
དེའོ། །ངོ་བོ་ནི། ལུས་ངག་གི་བརྡ་འདིའོ་ཞེས་གཞན་ལ་སྟོན་པའོ། །གང་ཟག་ནི། སྒྲུབ་པ་
པོ་བདག་ཉིད་ཀྱིས་སོ། །ཡུལ་ནི། བླ་མ་མཚན་ཉིད་དང་ལྡན་པའི་སློབ་མ་མ་གཏོགས་
པར་གཞན་ལའོ། །དུས་ནི། གྲུབ་མཐའ་སྙོགས་ཏེ་སྤྲུལ་སྐུ་ལས་དབང་བཞི་ལེན་པའི་
བར་དུའོ། །མ་གསང་པའི་ཉེས་དམིགས་ནི། ཕྱི་ནང་གི་བདུད་ཀྱིས་ཡི་དམ་གྱི་ཆ་ལུགས་
སུ་བྱས་ཏེ་བར་དུ་གཅོད་པར་བྱེད་པའོ། །ཕན་ཡོན་ནི། ཉམས་ལ་སྡུག་བསྔལ་མི་སྐྱེད་པ་
ལྟ་གྲུབ་བསྒྱུར་བའི་བར་ཆད་མི་འབྱུང་བའོ། །སླར་གསོ་བ་ནི། ཐ་མལ་པའི་ལུས་ངག་
ཡིད་གསུམ་དུ་ཞེན་པའི་རྣམ་རྟོག་སྤོང་བས་ཏེ། བླ་མ་ཡི་དམ་ལྷ་དང་དབྱེར་མེད་དུ་
བྱས་ཏེ་ཐུན་བཞིའི་རྣལ་འབྱོར་བར་མ་ཆད་པར་བསྒོམ་ཞིང་སླར་གསང་ངོ་། །བྱིན་
རླབས་ཞུགས་པའི་དུས་ཚོད་གསང་། །ཞེས་པ་ལའང་བརྒྱད་ལས། དང་པོ་གཞི་ནི།
དབང་གི་དུས་དང་བྱིན་རླབས་ཀྱི་དུས་སུ། །སྐུ་གསུང་ཐུགས་ཀྱི་བྱིན་གྱིས་རླབས་ཀྱིས་
རང་གི་ལུས་ངག་ཡིད་གསུམ་འདར་བ་དང་། འཕར་བ་དང་། མཆོང་བ་དང་། རྒྱུག་པ་
- 323 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཇ༽
དང་། སྨྲ་བ་དང་། དགོད་པ་དང་། ཕྱོད་པ་དང་། སྐལ་བ་ཤེས་པ་དང་། མི་རྟོག་པའི་
ཏིང་ངེ་འཛིན་སྐྱེས་པ་དང་། གཞན་ཡང་རླུང་སེམས་ཡབ་ཡུམ་བཅུས་བདག་
བརླབས་ཏེ། ས་མཱ་ཏི་གསུམ་གྱི་ཉམས་གསུམ་ཅི་རིགས་པར་སྐྱེ་བ་ལ་སོགས་པའོ། །ངོ་བོ་
ནི། དུས་སམ། གནས་འདིར་བདག་ལ་འདི་ལྟ་བུའི་བྱིན་རླབས་སམ། ཏིང་ངེ་འཛིན་
བྱུང་ངོ་ཞེས་སྨྲ་བའོ། །གང་ཟག་ནི། སྒྲུབ་པ་པོ་བདག་ཉིད་ཀྱིས་སོ། །ཡུལ་ནི། བླ་མར་མ་
གཏོགས་པ་ལའོ། །དུས་ནི། བདག་ལ་ཏིང་ངེ་འཛིན་གྱི་རྟོགས་པ་བརྟན་པོར་མ་སྐྱེས་ཀྱི་
བར་དུའོ། །ཉེས་དམིགས་ནི། དེ་ཉིད་ལམ་དུ་མི་སློང་ཞིང་ཏིང་ངེ་འཛིན་སྐྱེར་མི་བཏུབ་
པའོ། །ཕན་ཡོན་ནི། བྱིན་རླབས་ཀྱི་རྒྱུན་དེ་ཉིད་ལམ་དུ་བསྐྱང་དུ་རུང་ཞིང་། བླ་མ་དང་
ཕྱི་ནང་གི་མཁའ་འགྲོས་བྱིན་གྱིས་རློབ་ཅིང་ཏིང་ངེ་འཛིན་མྱུར་དུ་སྐྱེའོ། །སླར་གསོ་བ་
ནི། དབང་དང་བྱིན་རླབས་ཡང་དང་ཡང་དུ་ཞུས་ལ་སླར་གསང་ངོ་། །མཁའ་འགྲོའི་
ལུང་བསྟན་མཚན་མ་གསང་། །ཞེས་པ་ལའང་བརྒྱད་ལས། དང་པོ་གཞི་ནི། ཕྱི་ནང་གི་
མཁའ་འགྲོས་དངོས་སམ་རྨི་ལམ་དུ་ལུང་སྟོན་པའོ། །དེའང་དངོས་སུ་སྟོན་ན་དབང་
བཞི་དང་འབྲེལ་བའི་བརྡར་ངོ་ཤེས་པར་བྱ་ཞིང་། རྨི་ལམ་ལ་བཞི་སྟེ། བག་ཆགས་ཀྱི་རྨི་
ལམ་སྔོན་དུ་ཅི་དང་ཅི་བྱས་པ་དེ་རྨི། འཁྲུལ་པའི་རྨི་ལམ་ལ་གཏད་སོ་མེད། མཚམས་
སྦྱོར་གྱི་རྨི་ལམ་ལ་ཉིན་པར་དགེ་སྦྱོར་གང་བྱས་པ་དེ་རྨི་བའོ། །ལུང་སྟོན་གྱི་རྨི་ལམ་ལ་
བཟང་བ་དང་ངན་པ་གཉིས་ལས། དང་པོ་ནི། ལུས་ཆུའི་རྒྱུན་གཙང་མས་བཀྲུས་པ་ནི་
སྡིག་པ་དག་པའི་རྟགས་ཡིན་ལ། གོས་དྲི་མ་ཅན་དོར་ཏེ་དཀར་པོ་དྲི་མ་མེད་པ་གྱོན་
པ་ནི་ཡི་དམ་ལྷའི་ནུས་པ་ཞུགས་པ་ཡིན་ཞིང་། ཁོང་པ་ནས་ཁྲག་དང་རྣག་དང་མི་
གཙང་བ་འཐོན་པ་ནི་ལམ་རྒྱུད་ལ་སྐྱེས་པའམ། སྐྱེ་བར་འགྱུར་བའི་རྟགས་ཡིན་ནོ། །རི་
ཆེན་པོ་ལ་འཛེགས་པའམ། རི་ཆེན་པོ་ལ་འདུག་པ་ནི་བསོད་ནམས་ཆེན་པོ་སྐྱེ་བའི་
རྟགས་ཡིན་ལ། དུང་ཆེན་པོ་བུས་པ་ནི་གྲགས་པ་ཆེན་པོ་འབྱུང་བ་ཡིན་ཞིང་། ཡང་རི་
- 324 -

ས་ཆེན་ཀུན་དགའ་སྙིང་པོའི་གསུང་།
ཆེན་པོ་དང་མཆོད་རྟེན་ཆེན་པོའི་སྟེང་ནས་སྟེང་དུ་འཕར་བ་དང་། དེ་རྣམས་ནི་སྦྱོར་
ལམ་རྒྱུད་ལ་སྐྱེ་བའི་རྟགས་ཡིན་ལ།
སྙིང་གི་དཀྱིལ་དུ་ཉི་མ་ཤར་བ་རྨི་ན་མཐོང་ལམ་
རྒྱུད་ལ་སྐྱེའོ། །ཆུ་བོ་ཆེན་པོ་ལ་ཟམ་པ་འཛུགས་ཤིང་མི་མང་པོ་ཁྲིད་པ་རྨི་ན་འགྲོ་བ་ལ་
ཕན་ཐོགས་པའི་ལྟས་ཡིན་ལ། མུན་ཁུང་དུ་ཉི་མ་ཤར་བ་དང་། འོ་མའི་རྒྱུན་འཐུངས་
པ་ནི་ཚིག་དོན་གཅིག་ཏུ་འདྲེས་པའི་རྟགས་ཡིན་ཞིང་། ལྷམ་དང་གདན་བཟང་པོ་བྱིན་
པ་དང་། ཁྱོགས་ལ་བཏེག་པ་དེ་རྣམས་ནི་རང་ལ་གཞན་གྱིས་བཀུར་བའི་རྟགས་ཡིན་
ལ། ནད་པ་མང་པོ་གསོས་པ་རྨི་ན་སེམས་ཅན་གྱི་ཉོན་མོངས་པའི་ནད་སེལ་བའི་ལྟས་
ཡིན་ནོ། །དེ་རྣམས་ལས་ལྡོག་པ་ནི་ངན་པའི་ལྟས་སོ། །དེ་ལ་དང་པོ་གསང་བའི་ངོ་
བོའམ། གཞི་ནི་མཚམས་སྦྱོར་གྱི་རྨི་ལམ་དང་། མཐོང་སྣང་དང་། ལུང་སྟོན་གྱི་རྨི་ལམ་
མོ། །གང་ཟག་ནི། སྒྲུབ་པ་པོ་དེས་སོ། །ཡུལ་ནི། བླ་མ་དང་གྲོགས་དམ་པ་མ་ཡིན་པ་ལ་
གསང་ངོ་། །ཕན་ཡོན་ནི། རྨི་ལམ་བཟང་པོ་ལ་དངོས་གྲུབ་འབྱུང་། དྲོད་རྟགས་གོང་
ནས་གོང་དུ་འཕེལ་ཞིང་ལུང་བསྟན་པ་ལ་སོགས་པ་རྗེས་བསྟན་དུ་འགྱུར་རོ། །ངན་པ་
ལ་འབྲས་བུ་མི་འབྱུང་བའོ། །ཉེས་དམིགས་ནི། དེ་ལས་ལྡོག་པ་རྣམས་སོ། །དུས་ནི། སྦྱོར་
ལམ་རྒྱུད་ལ་མ་སྐྱེས་ཀྱི་བར་དུའོ། །སླར་གསོ་བ་ནི། མཚམས་དང་སྨྲ་བཅད་བྱས་ཏེ་ཞག་
བདུན་ནམ་དགུའི་བར་དུ་བསྒྲུབས་ནས། ཡི་དམ་གྱི་ལྷ་ལ་རྨི་ལམ་ཞུས་ན་གསལ་བར
ལུང་སྟོན་པ་འབྱུང་ངོ་། །ཉམས་ལས་བྱུང་བའི་དྲོད་རྟགས་གསང་། །ཞེས་བྱ་བ་ལའང་
བརྒྱད་དེ། དང་པོ་གསང་བའི་གཞི་ནི། མཐའ་ཅན་བདུན་དང་ལྡན་པ་ཡིན་ཏེ། གསང་
སྔགས་བླ་མའི་མཐའ་ཅན། ཞེས་པས། རང་གིས་མ་ཉན་པའི་ཆོས་ལ་ཉམས་ལེན་མི་བྱ།
བླ་མ་གདམས་ངག་གི་མཐའ་ཅན། ཞེས་པས། ཁུངས་ནས་བྱུང་བ་ཉམས་མྱོང་དང་
འབྲེལ་བའོ། །གདམས་ངག་ཉམས་ལེན་གྱི་མཐའ་ཅན། ཞེས་པས། ཚིག་དོན་ལ་མ་
འཁྲུལ་བར་སྒྲོ་འདོགས་གཅད། ལག་ལེན་ཉམས་མྱོང་གི་མཐའ་ཅན། ཞེས་པས། ལམ་
- 325 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཇ༽
ལ་གོམས་པར་བྱའོ། །ཉམས་མྱོང་ལམ་རྟགས་ཀྱི་མཐའ་ཅན། ཞེས་པས། ལམ་རྟགས་
གོང་ནས་གོང་དུ་བོགས་དབྱུང་ངོ་། །ལམ་གྲུབ་པའི་མཐའ་ཅན། ཞེས་པས། བརྩོན་
འགྲུས་དང་དབང་པོའི་བྱེ་བྲག་གིས་ཚེ་འདིའམ། འཆི་ཁའམ། བར་དོའམ། སྐྱེ་བ་བཅུ་
དྲུག་ལས་མ་འགྱངས་པར་གྲུབ་མཐའ་སྙོགས་པར་བྱེད་དགོས་སོ། །གྲུབ་པ་འབྲས་བུའི་
མཐའ་ཅན། ཞེས་པ་སྟེ། གྲུབ་མཐའ་སྙོགས་ནས་འབྲས་བུ་ལ་དཀའ་བ་མེད་དོ། །དེ་ལྟར་
གསང་བའི་གཞི་འམ། ངོ་བོ་ནི། ལུས་ཉམས་ལ་སོགས་པ་བཅོ་ལྔ་དང་འབྲེལ་ལོ། །གང་
ཟག་ནི། སྒྲུབ་པ་པོ་བདག་ཉིད་ཀྱིས་སོ། །ཡུལ་ནི། གདམས་ངག་མེད་པ་དང་། དམ་ཚིག་
མི་གཅིག་པ་དང་། བློ་གཅིག་ཏུ་མ་འདྲེས་པ་ལའོ། །དུས་ནི། དྲོད་རྟགས་དང་ནུས་པ་
བརྟན་པར་མ་གྱུར་གྱི་བར་དུའོ། །ཕན་ཡོན་ནི། དྲོད་རྟགས་འཕེལ་ཞིང་བར་ཆད་ཀྱིས་
མི་ཚུགས་པའོ། །ཉེས་པ་ནི། དེ་ལས་ལྡོག་པའོ། །སླར་གསོ་བ་ནི། བླ་མ་ལ་མཆོག་དབང་
ཞུས་ནས་ཉམས་ཚུལ་བཞིན་དུ་བསྐྱངས་ན་ཏིང་ངེ་འཛིན་སྐྱོན་མེད་སྐྱེའོ། །བདུད་རྩི་ལྔ་
ཡི་དམ་ཚིག་གསང་། །ཞེས་པ་ལའང་བརྒྱད་དེ། དང་པོ་གསང་བའི་གཞི་ནི། རྫས་ཀྱིས་
ཁྱད་པར་འགའ་ཞིག་བསྟེན་ན་དམ་ཚིག་དང་ལྡན་པའི་མཁའ་འགྲོ་ཐམས་ཅད་རང་
གི་ངང་གིས་འདུ་ཞིང་། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་
ཅད་འགྲུབ་པའི་ཤ་ལྔ་བདུད་རྩི་ལྔ་ལ་སོགས་པ་མེད་དུ་མི་རུང་བའི་དམ་ཚིག་གི་རྫས་
སོ། །ངོ་བོ་ནི། དང་པོ་རྫས་གསོག་པ་དང་། བར་དུ་སྒྲུབ་པ་དང་། ཐ་མ་ཐུན་མཚམས་སུ་
བསྟེན་པ་ལ་སོགས་པའི་བར་དུའོ། །གང་གིས་གསང་ན། དམ་ཚིག་ཅན་དེས་ལུས་ཀྱི་
བརྡ་མི་བྱ་ཞིང་། ངག་གིས་མི་སྨྲ་བའོ། །གང་ལ་གསང་ན། དབང་དང་མ་འབྲེལ་བ་དང་།
ཉམས་པ་དང་། རང་བཞིན་གྱིས་རྟོག་པ་ཆེ་ཞིང་མ་མོས་པ་ལ་སོགས་པ་ལའོ། །དུས་ནི།
རང་གི་རྟོག་པ་ཞི་ཞིང་། གཞན་གྱི་མ་དད་པ་ཟློག་པར་ནུས་ཀྱི་བར་དུའོ། །ཕན་ཡོན་ནི།
རྫས་དེ་རྣམས་ཤིན་ཏུ་གསང་སྟེ་བསྟེན་པས། ཁྱིའི་ཤས་ནི་གཏི་མུག་སེལ་ཞིང་གཉིད་
- 326 -

ས་ཆེན་ཀུན་དགའ་སྙིང་པོའི་གསུང་།
ཆུང་། རྟའི་ཤས་འདོད་ཆགས་སེལ་ཞིང་རིག་པ་རྣོ། མིའི་ཤས་ཞེ་སྡང་སེལ་ཞིང་སེམས་
སྟོབས་དང་མཐུ་ཆེ། གླང་པོ་ཆེའི་ཤས་ཕྲག་དོག་སེལ་ཞིང་གཞན་ཐམས་ཅད་དབང་དུ་
འདུ། བ་གླང་གི་ཤས་ང་རྒྱལ་སེལ་ཞིང་སྙིང་རྗེ་སྐྱེའོ། །བདུད་རྩི་ལྔས་ནད་ལྔ་སེལ་ཏེ། ཤ་
ཆེན་གྱིས་རླུང་སེལ། པདྨ་རཀྟས་མཁྲིས་པ་སེལ། མི་བསྐྱོད་པས་བད་ཀན་སེལ། བྱང་
ཆུབ་སེམས་ཀྱིས་ཁྲག་སེལ། རྣམ་སྣང་གིས་འདུས་པ་སེལ་ལོ། །དུག་ལྔ་གནས་སུ་ཞི་བས་
ལམ་ལྔ་རྒྱུད་ལ་སྐྱེས་ཏེ་སྐྱོན་ཐམས་ཅད་སེལ་ལོ། །ཕན་ཡོན་ནི། གོང་གི་དམ་ཚིག་གི་
རྫས་དེ་རྣམས་བསྟེན་ན། སྒྲུབ་པ་པོ་དེ་ལ་འཇིག་རྟེན་དང་འཇིག་རྟེན་ལས་འདས་པའི་
མཁའ་འགྲོ་ཐམས་ཅད་ངང་གིས་འདུ་ཞིང་བྱིན་གྱིས་རློབ་སྟེ། པདྨའི་མཚོ་ལ་ངང་པ་
འདུ་བའམ། དྲིའི་ཚོགས་ལ་སྦྲང་མ་འདུ་བ་བཞིན་ནོ། །མ་གསངས་པའི་སྐྱོན་ནི། དེ་
ལས་ལྡོག་པའོ། །སླར་གསོ་བའི་ཆོ་ག་ནི། བདུད་རྩི་རིལ་བུ་ཚུལ་བཞིན་དུ་བསྒྲུབས་ནས་
མཆོག་ཏུ་གསང་བས་བསྟེན་པའོ། །གྲོལ་བྱེད་ལྷན་སྐྱེས་ཡེ་ཤེས་གསང་། །ཞེས་པ་ལའང་
བརྒྱད་དེ། དང་པོ་གཞི་ནི། བསྒོམས་པའི་སྟོབས་ཀྱིས་ལུས་སམ། སྣང་བ་ཐམས་ཅད་
བདེ་སྟོང་གི་ཏིང་ངེ་འཛིན་དུ་ཤར་བ་དེའོ། །གཞན་ཡང་བསྐྱེད་རིམ་གྱི་ལྟ་བ་སྣང་སྟོང་
ཟུང་འཇུག་གམ། རང་བྱུང་གི་ཡེ་ཤེས་གསལ་སྟོང་ཟུང་འཇུག་གང་སྐྱེས་ཀྱང་འདྲའོ། །གང་
ཟག་ནི། སྒྲུབ་པ་པོ་དེས་ངག་ཏུ་མི་སྨྲ་བའོ། །ཡུལ་ནི། མ་དད་པ་དང་། མ་གུས་པ་དང་།
མན་ངག་དང་མི་ལྡན་པ་ལ་སོགས་པའོ། །དུས་ནི། རང་ལྟ་བ་ལ་གདེང་དང་བརྟན་པ་
མ་ཐོབ་ཀྱི་བར་དུའོ། །ཕན་ཡོན་ནི། རང་ལྟ་བ་ལ་བརྟེན་ནས་གྲུབ་མཐའ་སྙོགས་པ་ལ་
སོགས་པའོ། །ཉེས་དམིགས་ནི། དེ་ལས་ལྡོག་པའོ། །སླར་གསོ་བ་ནི། བླ་མ་ལ་མཆོག་
དབང་ཞུས་ཏེ་ལམ་དང་ལྟ་བ་ཚད་དུ་བསྐྱལ་བའོ། །
རྟོག་མེད་སྤྱོད་པ་ཤུགས་འབྱུང་གསང་། །ཞེས་པ་ལའང་བརྒྱད་ལས། དང་པོ་གང་
གསང་བའི་གཞིའམ་ངོ་བོ་ནི། འཇིག་རྟེན་པའི་ལམ་གྱི་གནས་སྐབས་སུ་རང་ཉིད་ལ་
- 327 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཇ༽
གཉིས་སུ་མེད་པའི་ཡེ་ཤེས་ཀྱི་རྟོགས་པ་སྐྱེས་ཏེ། བླང་དོར་མེད་པའི་ཡེ་ཤེས་ཀྱི་བརྟན་
པ་མ་ཐོབ་པས་ཡེ་ཤེས་ཀྱི་འགྲོ་ལྡོག་ཅན་གཞན་གྱིས་སུན་དབྱུང་བར་ནུས་པ། གསང་
བའི་སྤྱོད་པ་ཚོགས་སུ་དབྱུང་བར་མ་ནུས་ཀྱི་བར་དུའོ། །གང་ཟག་གང་གིས་གསང་ན།
རྣལ་འབྱོར་པ་དེ་ཉིད་ཀྱིས་ལུས་ངག་ཏུ་མི་སྟོན་པའོ། །ཡུལ་ནི། འཇིག་རྟེན་པ་མཐའ་
དག་ལའོ། །དུས་ནི། གཉིས་སུ་མེད་པའི་ཡེ་ཤེས་ཀྱི་རྟོགས་པ་བརྟན་པར་མ་གྱུར་གྱི་བར་
དུའོ། །ཕན་ཡོན་ནི། རང་གི་རྟོགས་པ་གོང་ནས་གོང་དུ་འཕེལ་བ་དང་། སངས་རྒྱས་ཀྱི་
བསྟན་པ་ལ་མི་གནོད་པ་དང་། གཞན་གྱིས་སྨད་པའི་གནས་སུ་མི་འགྱུར་བ་ལ་སོགས་
པའོ། །ཉེས་པ་ནི། དེ་ལས་ལྡོག་པའོ། །སླར་གསོ་བའི་ཆོ་ག་ནི། རིམ་པ་གཉིས་བསྒོམས་ཏེ་
གསང་བའི་སྤྱོད་པ་མཐར་བསྐྱལ་བའོ། །
གསང་སྔགས་རྡོ་རྗེ་ཐེག་པའི་སྒོར་ཞུགས་ཀྱང་། །ཕྱི་དང་ནང་གི་དམ་ཚིག་མི་ཤེས་
ཤིང་། །གསང་བའི་དམ་ཚིག་མུ་ཅོར་སྨྲ་བ་ན། །འབྲས་བུ་ཤར་དང་ནུབ་ཀྱི་རི་བཞིན་
རིང་། །མཐུ་སྟོབས་དབང་ཕྱུག་དཔལ་ལྡན་བིརླ་པའི། །མན་ངག་རིན་ཆེན་ཉམས་སུ་
ལེན་འདོད་པས། །ཉམ་ངའི་འཕྲང་དུ་ཡིད་བཞིན་ནོར་བུ་ལྟར། །གསང་བཅུ་ལྡན་པའི་
སྤྱོད་པ་མཐའ་རུ་བསྐྱལ། །
གསང་བ་བཅུའི་གདམས་པའོ། །རྗེ་བཙུན་ས་སྐྱ་པ་ཆེན་པོས་མཛད་པ་ཡིན་ཞེས་
གསུང་ངོ་། །ས་སྐྱ་པའི་གདམས་པ་རྒྱལ་བ་བྲག་ཕུག་པ། ཆོས་རྗེ་བླ་མ་དམ་པ། ཀུན་
མཁྱེན་བླ་མ་ཆོས་རྗེ། དེས་བདག་ལའོ། །མངྒལཾ། བྷ་ཝ་ཏུ། །
- 328 -

ས་ཆེན་ཀུན་དགའ་སྙིང་པོའི་གསུང་།